b'\n_START_ARTICLE_\n2000 met\xc5\xb3 problema\n_START_SECTION_\nProblemos kilm\xc4\x97\n_START_PARAGRAPH_\nSeptintajame XX a. de\xc5\xa1imtmetyje kompiuteri\xc5\xb3 atmintis buvo menka ir brangi, tod\xc4\x97l dviej\xc5\xb3 skaitmen\xc5\xb3 sutaupymas kiekvienoje datoje buvo reik\xc5\xa1mingas. Daugelis program\xc5\xb3 buvo trumpalaik\xc4\x97s ir skirtos specifin\xc4\x97s problemos sprendimui, tod\xc4\x97l programuotojai nesitik\xc4\x97jo, kad j\xc5\xb3 programos bus naudojamos kelis de\xc5\xa1imtme\xc4\x8dius. Jie nesuprato, kad duomen\xc5\xb3 baz\xc4\x97s skyr\xc4\x97si nuo program\xc5\xb3 ir pasi\xc5\xbeym\xc4\x97jo kitokiomis charakteristikomis. Nors nuo t\xc5\xb3 laik\xc5\xb3 pasikeit\xc4\x97 kompiuteriai, program\xc5\xb3 strukt\xc5\xabra da\xc5\xbeniausiai kisdavo labai ne\xc5\xbeymiai. _NEWLINE_Tiesa, keletas programuotoj\xc5\xb3 anksti pasteb\xc4\x97jo ir suprato problem\xc4\x85. Pirmasis apie j\xc4\x85 vie\xc5\xa1ai prabilo Bobas Bemeris 1958 m. Jis ilgai band\xc4\x97 paskleisti \xc5\xbeini\xc4\x85 apie problem\xc4\x85 programuotojams, IBM bei JAV vald\xc5\xbeiai, bet tai neatne\xc5\xa1\xc4\x97 beveik joki\xc5\xb3 rezultat\xc5\xb3. Nors nuo 1970 m. \xc5\xbeurnalai ra\xc5\xa1\xc4\x97 Y2K tema, daugelis programuotoj\xc5\xb3 suvok\xc4\x97 Y2K gr\xc4\x97sm\xc4\x99 tik paskutiniojo XX a. de\xc5\xa1imtme\xc4\x8dio viduryje, bet net ir tada nebuvo skubama problemos spr\xc4\x99sti.\n_START_SECTION_\n1999 m. rugs\xc4\x97jo 9 d.\n_START_PARAGRAPH_\nNors ma\xc5\xbeiau nei d\xc4\x97l Y2K problemos, kilo nerimo ir d\xc4\x97l 1999 m. rugs\xc4\x97jo 9 d. problemos, nes skai\xc4\x8diais tokia data yra u\xc5\xbera\xc5\xa1oma 9/9/99, o taip kartais buvo \xc5\xbeymima ne\xc5\xbeinoma data. D\xc4\x97l \xc5\xa1ios prie\xc5\xbeasties buvo baiminamasi, kad programos, kurios buvo u\xc5\xbeprogramuotos k\xc4\x85 nors padaryti dar nenustatyt\xc4\x85 dien\xc4\x85, tas operacijas atliks 1999 m. rugs\xc4\x97jo 9 d. Nepaisant tokio nerimo, problema labiau klaidino kompiuteri\xc5\xb3 naudotojus, o ne programas.\n_START_SECTION_\nKeliamieji metai\n_START_PARAGRAPH_\nMetai yra keliamieji jei jie be liekanos dalijasi i\xc5\xa1 4, bet ne i\xc5\xa1 100, nebent jie taip pat dalijasi i\xc5\xa1 400. Pavyzd\xc5\xbeiui, 1600 m. buvo keliamieji, o 1700 m., 1800 m. ir 1900 m. - ne. Dauguma program\xc5\xb3 r\xc4\x97m\xc4\x97si supaprastinta taisykle jei metai dalijasi i\xc5\xa1 4, jie yra keliamieji. Laimei, \xc5\xa1i taisykl\xc4\x97 veikia 2000 m., nes jie, prie\xc5\xa1ingai nei daugelis paskutini\xc5\xb3 am\xc5\xbeiaus met\xc5\xb3, buvo keliamieji. Problema gali v\xc4\x97l i\xc5\xa1kilti 2100 m., bet tikriausiai tada visos senos programos jau bus pakeistos.\n_START_SECTION_\nMet\xc5\xb3 sumai\xc5\xa1ymas su m\xc4\x97nesiu arba diena\n_START_PARAGRAPH_\nKlaidos ir dviprasmi\xc5\xa1kumai gali kilti d\xc4\x97l skirting\xc5\xb3 datos \xc5\xbeym\xc4\x97jim\xc5\xb3 6 skaitmenimis. Pavyzd\xc5\xbeiui, datoje 09/11/07 gali b\xc5\xabti neai\xc5\xa1ku, kur yra metai, kur diena, o kur m\xc4\x97nesis, nes skirtingi \xc5\xbemon\xc4\x97s sud\xc4\x97sto \xc5\xa1iuos dalykus skirtinga tvarka. Toki\xc4\x85 dat\xc4\x85 galima interpretuoti kaip 2009 m. lapkri\xc4\x8dio 7 d. arba 2007 m. lapkri\xc4\x8dio 9 d., o gal net ir kitais b\xc5\xabdais. Toki\xc5\xb3 dviprasmybi\xc5\xb3 buvo daug ma\xc5\xbeiau praeito t\xc5\xabkstantme\xc4\x8dio viduryje ir pabaigoje, nes tada buvo ai\xc5\xa1ku, kuris skai\xc4\x8dius \xc5\xbeymi metus. Datos \xc5\xbeym\xc4\x97jimo standartizavimas b\xc5\xabt\xc5\xb3 sunkus d\xc4\x97l internacionalini\xc5\xb3 skirtum\xc5\xb3 ir laisvos ra\xc5\xa1ymo prigimties.\n_START_SECTION_\n10 000 met\xc5\xb3 problema\n_START_PARAGRAPH_\nPradedant 10 000 metais datoms reik\xc4\x97s papildomo skaitmens. Apie \xc5\xa1i\xc4\x85 problem\xc4\x85 da\xc5\xbenai yra kalbama juokais, d\xc4\x97l jos tolimumo ir supratimo, kad 10 000 metais turb\xc5\xabt bus naudojamos visai kitokios technologijos ir galb\xc5\xabt kitoks (ne Grigaliaus) kalendorius. Vis d\xc4\x97lto 5 skaitmen\xc5\xb3 metai jau dabar yra \xc5\xa1iokia tokia problema programoms, kurios analizuoja su tolima ateitimi susijusias problemas (pvz., susijusias su ilgalaikiais radioaktyvi\xc5\xb3 atliek\xc5\xb3 tvarkymo planais).'